Tobias, die eerste: ’n Baanbreker word 70
WAT 'N GAPING
Errol Tobias het pas 70 geword. HEINDRICH WYNGAARD sou die seremoniemeester by sy partytjie gewees het, maar is toe deur die coronakrisis in Johannesburg vasgekeer. Hier bring hy hulde aan sy tuisdorpheld.
SELFS nou, 40 jaar later, is die vreemde droom wat jy in 1980 gedroom het, kort voordat jy op 30-jarige ouderdom – 30 jaar! – Suid-Afrika se eerste Springbokrugbyspeler van kleur geword het, nog nie behoorlik uitgelê nie.
Watter “siener” of sangoma sou dit kon doen? Sou kon voorspel dat jy op daardie rype ouderdom – nooit gesien nie, het die mense gesê! – jou debuut vir die Bokke sou maak, ’n ouderdom waar die meeste spelers se beste dae gewoonlik agter die rug is, destyds en vandag. Maar joune was nie.
Jy was rateltaai, superfiks, ’n vlymskerp voetbôller en spelskepper wat die “Doring van Despatch”, Danie Gerber, in staat gestel het om van sy beste drieë langs jou te kon druk...